section_heading: Opis dobra
paragraph_text: Barokno-klasicistička jednobrodna crkva smještena je uz glavnu cestu u naselju Lobor. Crkvu, izvana poligonalnog oblika, čine pravokutna lađa, ravno zaključeno svetište, snažan zvonik koji izlazi iz korpusa crkve ispred glavnog pročelja i sakristija južno od svetišta. Sagrađena je u razdoblju od 1807-1830. g. Svojim neuobičajenim oblikovanjem vanjskih zidova predstavlja model novog arhitektonskog rješenja u Hrvatskom zagorju. Katnica župnog dvora nalazi se na uzvisini, istočno od župne crkve. Sagrađena je 1803. g. prema pojednostavljenoj kasnobaroknoj tradiciji izgradnje župnih kurija. Dominantnim položajem nad naseljem i jednostavnošću oblikovanja ostvaruje visoku ambijentalnu vrijednost.